Ebbe Kalnæs (CD), 2000-05-22:
Den vedtagelse, der er foreslået her i dag, vil jeg tage fat i med det samme og sige, at det, at Danmark er en væsentlig bidragyder og en troværdig samarbejdspartner, er også vigtigt for CD.
Der er ingen tvivl om, at det internationale perspektiv i miljøsammenhæng hele tiden og altid har været en væsentlig argumentation for CD, når vi har talt miljø, og netop det, at der ikke er nogen mening i at bruge helt kolossale summer på at opnå små gevinster i Danmark, hvis vi
i et samarbejde internationalt kan presse på for at få nogle løsninger, som for alvor er løsningen.
Når man i dag også understreger i dette forslag til vedtagelse, at EU som drivende kraft i et globalt miljøsamarbejde skal være det, vi skal arbejde med også under Danmarks kommende EU-formandskab, så er vi også ganske enige i det.
Vi mener, at Danmarks rolle i denne sammenhæng er vigtig, og vi mener, at Danmarks rolle har været væsentlig.
Nok er vi ikke store og kan gungre så meget, men i hele det at drive holdningen frem må vi nok sige, at vi har været en væsentlig bidragyder og også har været den meget troværdige samarbejdspartner i denne sammenhæng.
Det er ikke bare noget, man vedtager og så i øvrigt lader ligge.
Og vi er også enige med regeringen i det vedholdende pres for, at tingene skal finansieres.
Vi skal være villige til at betale, hvis der skal være nogen mening med det. Det priser vi også meget.
I det hele taget har forslaget til vedtagelse den vinkel, at det er internationalt og helt har holdt sig fra at tage initiativer eller lægge op til initiativer, som udelukkende er lokale og dermed kan give problemer for konkurrenceevnen, og det skal vedtagelsen i høj grad roses for.
Når det gælder vedtagelserne nr. V 81 fra 1999 og nr. V 79 fra 1999, ja, så er de fælles gods.
Det er vi helt enige i.
Vi var medforslagsstillere.
Vi stemte for, og vi er også enige på det område.
Til en kommende Rio + 10 vil vi også gerne udstyre regeringen med et mandat, hvad enten den har brug for det eller ej, som sikrer, at den selvfølgelig også dér markerer Danmark stærkt, og det vil regeringen også få sin fulde opbakning til.
Dér, hvor vi kan have vores bekymringer, er selvfølgelig med hensyn til de mål, der er nævnt, nemlig kemikalier, affald, klima og biodiversitet som væsentlige områder at sikre fremdrift på.
Det er vi også enige i.
Men når vi skal til at udmønte dem, er vi jo som sædvanlig lidt mere bekymrede.
Dette gælder bl.a. på CO2-området, hvor vi jo under tilblivelsen af en elreform syntes, at vi arbejdede loyalt med.
Men vi må jo medgive, at vi stod af på grund af loftet over elværkerne, fordi vi ønskede at markere, at vi ikke rigtig så nogen mening i det.
Men så har det selvfølgelig noget at gøre med, at hvis vi skal løse de her ting globalt, så er det altså vigtigt, at vi på det her område tør drive det, vi normalt kalder miljømæssigt købmandskab, hvor vi får mest muligt for pengene og ser det i en lidt bredere sammenhæng.
Derfor kan vi selvfølgelig have en bekymring for, hvorvidt den strategi, man vil lægge på klimaområdet, er den, vi er enige i.
Og hvad angår det, der hedder joint implementation, det, der hedder handel med kvoter og andet, dér savner vi sådan de endelige bekræftelser på, at man er enig i, at det er i stor målestok, at markedet er i stand til at løse de her miljømæssige ting, og vi ser gerne, at man i høj, høj grad går ind i den her diskussion internationalt og presser på med den.
Men på kemikalieområdet vil vi også gerne understrege, at vi her ikke bare tænker i pesticider, som jo er sådan en dansk diskussion, vi ofte har, men at der altså er et kæmpe antal kemikalier i denne verden, som giver store problemer, som er truende, og der er det ganske væsentligt, at vi får lavet de her beslutninger også på globalt plan.